Številka: 35409-276/2020-2550-11

Datum: 29. 3. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 89/07-odl. US, 126/07-ZUP-E, 48/09, 8/10-ZUP-G, 8/12-ZVRS-F, 21/12, 47/13, 12/14, 90/14 in 51/16), 40. člena Zakona o varstvu okolja (Uradni list RS, št. 39/06-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/08, 108/09, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20), prvega odstavka 101.a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UBP2, 105/06-ZUS-1, 126/07, 65/08, 8/10, 82/13 in 175/20-ZIUOPDVE) v upravni zadevi določitve načrtov, za katere je treba izvesti postopek celovite presoje njihovih vplivov na okolje, za pripravo načrtov Načrt upravljanja voda na vodnem območju Donave za obdobje od 2022-2027 in Načrt upravljanja voda na vodnem območju Jadranskega morja za obdobje od 2022-2027 (NUV III) ter Program ukrepov upravljanja voda (PU NUV III), pripravljavcu načrtov Ministrstvu za okolje in prostor, Dunajska cesta 48, 1000 Ljubljana, naslednjo

ODLOČBO

1. V postopku priprave in sprejemanja načrtov Načrt upravljanja voda na vodnem območju Donave za obdobje od 2022-2027 in Načrt upravljanja voda na vodnem območju Jadranskega morja za obdobje od 2022-2027 (NUV III) ter Program ukrepov upravljanja voda (PU NUV III), mora pripravljavec načrtov, Ministrstvo za okolje in prostor, izvesti celovito presojo vplivov na okolje.
2. Pripravljavec načrtov, Ministrstvo za okolje in prostor, mora izvesti presojo sprejemljivosti vplivov izvedbe načrtov v naravo na varovana območja za načrte navedene pod prvo točko izreka te odločbe.
3. V tem postopku ni bilo stroškov.

Obrazložitev

Ministrstvo za okolje in prostor, Sektor za strateško presojo vplivov na okolje (v nadaljevanju ministrstvo) je dne 26. 10. 2020 prejelo vlogo stranke, Ministrstva za okolje in prostor, Direktorata za vode in investicije, št. 355-101/2020/11 z dne 22. 10. 2020, za izdajo odločbe ali je za načrte, ki so v pripravi, potrebno izvesti postopek celovite presoje vplivov na okolje. Vloga se je nanašala na pripravo načrtov Načrt upravljanja voda na vodnem območju Donave za obdobje od 2022-2027 in Načrt upravljanja voda na vodnem območju Jadranskega morja za obdobje od 2022-2027 (NUV III) ter Program ukrepov upravljanja voda (PU NUV III).

Po 40. členu Zakona o varstvu okolja (v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu načrt), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v načrt ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za načrt izvede celovita presoja vplivov na okolje, če se z načrtom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug načrt, če ministrstvo oceni, da bi njegova izvedba lahko pomembneje vplivala na okolje.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20, v nadaljevanju Uredba).

Na podlagi 101. člena Zakona o ohranjanju narave (v nadaljevanju ZON) se celovita presoja vplivov na okolje izvede za načrte, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje, sami po sebi ali v povezavi z drugimi načrti.

Merila za ocenjevanje verjetnih pomembnejših vplivov načrta na okolje, skladno z določbami tretjega odstavka 40. člena ZVO-1, so določena z Uredbo o merilih ocenjevanja verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09, v nadaljevanju Uredba o merilih).

Ministrstvo je pregledalo poslano dokumentacijo in iz uradnih evidenc Atlas okolja ugotovilo, da območje načrtov NUV III in PU NUV III leži na zavarovanih območjih po predpisih o ohranjanju narave in je zato potrebno narediti celovito presojo.

Zavod RS za varstvo narave je 24. 3. 2021 poslal mnenje št. 3563-007/2021 v katerem navaja, da glede na vsebino načrtov upravljanja voda in programa ukrepov za preteklo obdobje 2016-2021 menijo, da bi predvsem ukrepi s področja urejanja in rabe vode lahko imeli pomemben vpliv na varovana območja ter da menijo, glede na vsebino Priloge 1, da bodo lahko pričakovani vplivi ciljev in ukrepov NUV III in PU NUV III pomembno vplivali na varovana območja, kar daje podlago za uvedbo postopka sprejemljivosti plana na varovana območja. Zavod RS za varstvo narave meni, da te ugotovitve veljajo tudi v zvezi z oceno verjetnosti pomembnejših vplivov izvedbe plana na naravne vrednote in biotsko raznovrstnost, s čimer se strinja tudi ministrstvo, zato je odločilo tako, kot izhaja iz druge točke izreka te odločbe.

Ministrstvo je v ugotovitvenem postopku upoštevalo tudi merila za ocenjevanje verjetnosti pomembnejših vplivov izvedbe načrta na okolje in ugotovilo, da so značilnosti načrta takšne, da z načrti v neposredni soseščini tvori enovit poseg človeka v okolje in je zato potrebno upoštevati kumulativne značilnosti vplivov. Vsi ti kriteriji, ugotovljeni po merilih za ocenjevanje verjetnosti pomembnejših vplivov izvedbe načrta na okolje, dajejo ministrstvu podlago, da je uvedlo postopek celovite presoje vplivov na okolje, kot to izhaja iz prve in druge točke izreka te odločbe.

Ministrstvo je po pregledu predloženega gradiva ter na podlagi mnenj resorjev in meril iz 2. člena Uredbe o merilih, ki se nanašajo na značilnost načrta, značilnost vplivov ter pomen in ranljivost območij, ki bodo verjetno prizadeta, ugotovilo, da bo pri izvedbi obravnavanega načrta verjetno prišlo do pomembnih vplivov na okolje. Skladno z zgoraj navedenim ministrstvo ocenjuje, da je za obravnavane načrte potrebno izvesti celovito presojo vplivov na okolje skladno z določbami 40. člena ZVO-1, zato je ministrstvo odločilo tako, kot izhaja iz 1. in 2. točke izreka te odločbe.

V tem postopku stroški niso nastali, zato je ministrstvo odločilo tako, kot izhaja iz 3. točke izreka te odločbe.

Pouk o pravnem sredstvu: Zoper to odločbo ni pritožbe po redni upravni poti, pač pa je dovoljen upravni spor z vložitvijo tožbe na Upravno sodišče Republike Slovenije, Fajfarjeva 33, 1000 Ljubljana, v roku 30 dni po vročitvi te odločbe. Tožba se lahko vloži neposredno pisno ali pa se pošlje po pošti.

Postopek vodil:

Jernej Per mag. Vesna Kolar Planinšič

podsekretar vodja Sektorja za strateško presojo vplivov na okolje

Vročiti:

* Ministrstvo za okolje in prostor, Direktorat za vode in investicije, Dunajska cesta 48, 1000 Ljubljana

V vednost (po e pošti):

* Ministrstvo za kulturo, [gp.mk@gov.si](mailto:gp.mk@gov.si)
* Ministrstvo za zdravje, [gp.mz@gov.si](mailto:gp.mz@gov.si)
* Zavod RS za varstvo narave, [zrsvn.oe@zrsvn.si](mailto:zrsvn.oe@zrsvn.si)
* Ministrstvo za kmetijstvo, gozdarstvo in prehrano, [gp.mkgp@gov.si](mailto:gp.mkgp@gov.si)
* Direkcija RS za vode, [gp.drsv@gov.si](mailto:gp.drsv@gov.si)
* Zavod za ribištvo Slovenije, [info@zzrs.si](mailto:info@zzrs.si)